ኢትዮ ቴሌኮም ከ100 ሺህ በላይ ለሚሆኑ ወጣቶች የስራ እድል እፈጥራለሁ አለ
ኢትዮ ቴሌኮም በመላው ሀገሪቱ የሚገኙ ቀበሌዎችን በአይ ሲ ቲ ማዕከል ለማገናኘት በሚያከናውነው ስራ ከ100 ሺህ በላይ ለሚሆኑ ወጣቶች የስራ እድል እፈጥራለሁ አለ።የኩባንያው ዋና ስራ አስፈጻሚ አቶ አንዱአለም አድማሴ ለፋና ብሮድካስቲንግ ኮርፖሬት እንደተናገሩት፥ የፖስታ፣ የኢንተርኔት፣ የአይ ሲ ቲ፣ የፋክስ፣ የጽሁፍ፣ የሲም ካርድ ሽያጭና መሰል አገልግሎትን የሚሰጡ ማዕከላትን በማቋቋም ነው ለወጣቶቹ የስራ እድል የሚፈጠረው።16 ሺህ በሚሆኑት ቀበሌዎች በሚጀመረው በዚህ ስራ በተለይ ደግሞ ወጣቶች ተደራጅተው ወደስራው የሚገቡበት ነው።ኩባንያው ጠረንጴዛ፣ ወንበር፣ ኮምፒውተር፣ ፕሪንተር፣ ፋክሰና ሌሎች ለስራው የሚሆናቸውን እቃዎች በማቅረብ በ4 አመታት ውስጥ ሰርተው እንዲከፍሉና በሂደት የራሳቸው አድርገው እንዲሰሩበት ይደረጋል ብሏል።አቶ አንዱአለም እንደገሉት ወረዳዎቹ ለስራው የሚሆኑ ቤቶችን የሚያቀርቡ ሲሆን፥ ይህንን ስራ በየቀበሌው ከ5 እስከ 10 የሚደርሱ ወጣቶች ናቸው ተደራጅተው የሚሰሩት።በዚህም ስራም ከ160 ሺህ በላይ ለሚሆኑ ወጣቶች የስራ እድል ይፈጠርላቸዋል።ኩባንያው ለወጣቶቹ በሁሉም አገልግሎቶች ላይ 50 ከመቶ ድጎማ እንደሚያደርግላቸውም ተናግረዋል።(ኤፍ.ቢ.ሲ)